Bugatti
Store norske leksikon,Teknologi og industri,Transport,Bil,Bilmerker
Bugatti er et fransk bilmerke, opprinnelig etablert i 1909, og reetablert 2005 av Volkswagen AG som har eid merket siden 1998.
Virksomhet Bugatti Automobiles S.A.S. har hovedkvarter i Molsheim i Alsace, Frankrike, og Bugatti blir produsert ved fabrikken i Molsheim. Historie Italieneren Ettore Bugatti (1881–1947) bygde allerede før hundreårskiftet en trehjulssykkel med to motorer. Senere konstruerte han motorer for franske bilfabrikker og tegnet 1912 en småvogn for Peugeot, Bébé, som ble en stor suksess. I 1909 startet han sin egen fabrikk i Molsheim ved Strasbourg og produserte her en rekke ulike modeller av luksus personbiler og racerbiler som særlig i 1920-årene var suverene i internasjonale billøp. Vognene var særpreget ved originale konstruksjonsdetaljer og hadde etter datidens forhold fremragende kjøreegenskaper. Kjente modeller var blant annet Type 35 fra 1924, og «kongebilen» Royal fra 1927, som det bare ble fremstilt seks stykker av. Bilproduksjonen ble avbrutt av andre verdenskrig, og bare spredte forsøk ble gjort på å få i gang produksjonen igjen etter Ettore Bugattis død. Produksjonen ved fabrikken i Frankrike bestod da vesentlig av hurtigtogslokomotiver med åttesylindrete bensinmotorer, men også noen få biler av typen 101 ble laget. De siste bilene fabrikken produserte, var to Formel 1-biler i 1956. Bugatti ble solgt til til en privat investor i 1987, og modellen EB 110 ble produsert i 139 eksemplarer fra 1991 til 1994, før firmaet gikk bankerott. Merket ble ervervet av Volkswagen i 1998 for å produsere en ny «superbil». Bugatti Automobiles S.A.S. ble etablert i Molsheim i Frankrike, og i 2000 presenterte firmaet modellen EB 16.4 Veyron, fulgt fra 2005 av den serieproduserte Veyron 16.4 som var den første serieproduserte bilen med en motorytelse over 1000 hestekrefter, og den hadde en toppfart på over 400 kilometer i timen. I 2010 fulgte Veyron 16.4 Super Sport med en motorytelse på 1200 hestekrefter. Fra 2016 er Veyron erstattet av modellen Chiron, med en motorytelse på 1500 hestekrefter. Les mer i Store norske leksikon Volkswagen AG bil